ཕྱག་རྒྱ་ཆེན་པོ་གཅེས་པ་བཏུས་པའི་མན་ངག་ཅེས་བྱ་བ་བཞུགས། །
༄༅། ། བླ་མ་རྡོ་རྗེ་གདན་པའི་མན་ངག་ཕྱག་རྒྱ་ཆེན་པོ་གཉིས་སུ་མེད་པ་འོད་གསལ་བ་ཞེས་བྱ་བ།  འདི་ལ་སྔོན་འགྲོ་མེད།  ལུས་སྐྱིལ་ཀྲུང་བཅས་ཏེ། ལག་པ་མཉམ་གཞག་བྱས་ལ། མིག་སྣ་རྩེར་ཕབ་ལ། ཧཱུྃ་ཞེས་བརྗོད་པས། སྐད་ཅིག་གིས་ཤེས་རབ་ཀྱི་ཕ་རོལ་ཏུ་ཕྱིན་མ་སྐུ་མདོག་དཀར་མོ། ཕྱག་གཉིས་ཀས་ཨུཏྤ་ལའི་སྟེང་ན་པུསྟི་འཛིན་པ་ཆོས་འཆད་ཀྱི་ཕྱག་རྒྱ་ཅན། དེའི་ཐུགས་ཀར་ཉི་མའི་སྟེང་དུ་ཧཱུྃ་དེ་ལས་འོད་ཟེར་དཀར་པོ་འཕྲོས། སྤྱི་བོ་ནས་སོང་བས་ལྷ་དང་ལྷ་མ་ཡིན་ལ་ཕོག་པས། དེ་རྣམས་རྣམ་པར་སྣང་མཛད་དུ་བྱས་ཏེ། དེ་དག་གནས་དང་བཅས་པ་སྤྱི་བོ་ནས་ཧཱུྃ་ལ་ཐིམ། ཡང་འོད་ཟེར་སྔོན་པོ་ཁ་ནས་འཕྲོས། མི་ལ་ཕོག་པས། མི་བསྐྱོད་པར་བྱས་ཏེ། དེ་དག་གནས་དང་བཅས་པ་ཧཱུྃ་ལ་ཐིམ། ཡང་འོད་ཟེར་སེར་པོ་ལྟེ་བ་ནས་འཕྲོས། བྱོལ་སོང་ལ་ཕོག་པས། རིན་འབྱུང་དུ་བྱས་པ་གནས་དང་བཅས་པ་ལྟེ་བ་ནས་ཧཱུྃ་ལ་བསྡུ། ཡང་འོད་ཟེར་དམར་པོ་གསང་གནས་ནས་འཕྲོས།  ཡི་དྭགས་ལ་ཕོགས་པས། སྣང་མཐར་བྱས། གནས་དངབཅས་པ་ཆོས་འབྱུང་ནས་ཧཱུྃ་ལ་བསྡུ། ཡང་འོད་ཟེར་ལྗང་གུ་བཤང་ལམ་ནས་འཕྲོས༑ དམྱལ་བ་ལ་ཕོག་པས།  དོན་གྲུབ་ཏུ་བྱས་པ། གནས་དང་བཅས་པ་བཤང་ལམ་ནས་ཧཱུྃ་ལ་བསྡུའོ། ། དེ་ནས་རང་ཡང་ཧཱུྃ་ལ་བསྡུའོ། ། ཨཱུ་ཧ་ལ། ཧ་ཟླ་ཚེས་ལ། དེ་ཐིག་ལེ་ལ། དེ་ནཱ་ད་ལ། ནཱ་ད་མི་དམིགས་པར་བྱས་ཏེ། སྤྲོས་པ་དང་བྲལ་བར་བསྒོམ། དེ་ལྟར་ཡང་ཡང་བསྒོམས་པས། རྟགས་ལུས་ཡང་བ་དང་། དྭངས་པ་དང་། སྲིན་བུ་མེད་པ་དང་། ཟོ་མདོག་བདེ་བ་ལ་སོགས་པ་ཡོན་ཏན་དུ་མ་འབྱུང་།  དེ་ནས་ས་རྣམས་ཐོབ་ནས་ཕྱག་རྒྱ་ཆེན་པོ་ཡང་ཚེ་འདི་ཉིད་ལ་ཐོབ་བོ༑  ༑ མཉམ་གཞག་ལ་ནུས་ཚད་དུ་སྤྲོས་བྲལ་ལ་བསླབ། རྗེས་སྤྱོད་ལ་ཡང་སྤྲོས་བྲལ་བསླབ་ཅིང་གོམས་པར་བྱའོ། ། སྤྲོས་བྲལ་ལ་གནས་མ་ནུས་ན་ཤེས་རབ་ཀྱི་ཕ་རོལ་ཏུ་ཕྱིན་མ་བསྐྱེད་པ་ནས་བསླབ། དབང་གསུམ་པའི་དུས་ལས་ཤེས་པར་བྱའོ༑  ༑ ཨི་ཐི། །   ། །༈  ཤེས་རབ་ཀྱི་ཕ་རོལ་ཏུ་ཕྱིན་མའི་བསམ་མི་ཁྱབ་ཀྱི་མན་ངག་ལུགས་གཅིག་ནི། སྐད་ཅིག་གིས་རང་ཉིད་ཤེས་རབ་ཀྱི་ཕ་རོལ་ཏུ་ཕྱིན་མར་བྱས་ཏེ༑  སྙིང་ཁོང་སྟོང་དུ་ཟླ་བའི་དཀྱིལ་འཁོར་དཀར་ལ་འཚེར་ཞིང་དྭངས་པ་བསམས་ཏེ། སྣང་སྲིད་ཀྱི་ཆོས་ཐམས་ཅད་རང་ལ་བསྡུ། རང་ཟླ་བ་ལ། ཟླ་བ་ཇེ་ཆུང་ཡུངས་དཀར་ཙམ་དུ། དེ་ནཱ་དའི་རྣམ་པར་གྱུར། དེའང་ཇེ་ཕྲ་པདྨའི་སྣལ་མ་ཙམ་དུ། དེའང་ཇེ་ཕྲ་མི་སྣང་བར་བསམས་ལ། སྟོང་པ་མཐའ་བརྒྱད་དང་བྲལ་བ། དབང་གསུམ་པའི་དུས་ཀྱི་བདེ་བ་དྲན་པར་ནུས་ཚད་དུ་བསྒོམ་མོ། ། གཏོང་ན་སྐད་ཅིག་གིས་ལྷར་བསམས་ཏེ། སྒྱུ་མ་ལྟ་བུས་རྒྱས་བཏབ་ལ། ལུས་ངག་གི་དགེ་བ་བྱ། ཐུན་གཞན་ལའང་དེ་བཞིན་ནོ། ། བླ་མ་རྡོ་རྗེ་གདན་པའི་མན་ངག བླ་མ་བ་རི་བ་ལས་བརྒྱུད་པའོ། །  ། །༈  ན་མོ་གུ་ར་ཝེ།  སྟན་བདེ་བ་ལ་སྐྱིལ་ཀྲུང་གིས་གནས་ཏེ།  བྱང་ཆུབ་ཀྱི་སེམས་མངོན་དུ་བྱ། དེ་ནས་ལྷའི་རྣལ་འབྱོར་རམ་ཐ་མལ་པས། སྒྱུ་མ་ལྟ་བུ་ཡིད་ལ་བྱ། དེ་ནས་རྣལ་འབྱོར་དངོས་ལ་འཇུག་པར་བྱ་སྟེ། ལུས་ལ་རྩ་དཔག་ཏུ་མེད་པ་ཡོད་ཀྱང་། རྩ་སུམ་ཅུ་རྩ་གཉིས་སུ་འདུ། དེ་དག་ཀྱང་རྩ་གསུམ་དུ་འདུའོ༑ ༑དེའང་ལྟེ་བའི་སྟེང་འོག་ནས་རྩ་གསུམ་སོ་སོར་གྱེས། ལྟེ་བར་འདུས་པས་རྡོ་རྗེའི་རྣམ་པ་ལྟ་བུའོ། ། དེ་ལྟར་རྩ་གསུམ་དམིགས་ལ། སྟེང་རླུང་འོག་རླུང་ཁ་སྦྱར་ཏེ། ལྟེ་བའམ། དེ་བས་མཐོ་ཙམ་དུ་རཾ་ལས་མེ་འབར་བར་བསམ། དེས་ལྟེ་བའི་གནས་རྩ་གསུམ་འདུས་པ་དྲོས་པར་བསམ་ཞིང་། སྟེང་འོག་གི་རླུངགཉིས་ཀྱང་ལྟེ་བར་ཁ་སྦྱར། དེས་རླུང་དང་བྱང་སེམས་ཐམས་ཅད་ལྟེ་བར་འདུས་ནས། རྩ་ཨ་ཝ་དྷཱུ་ཏཱིར་འཇུག་པར་བསམ། གཏུམ་མོའི་མེ་ནི་ལྟེ་བར་སྤྲོ་བ་ཙམ་ལས། རྩ་དབུ་མའི་ནང་དུ་འགྲོ་བའི་དམིགས་པ་མི་བྱ། དེ་ལྟར་བསྒོམས་པས་ལུས་ལ་དྲོད་དང་བདེ་བས་ཁྱབ་ཅིང་། རྩའི་མདུད་པ་སོ་གཉིས་དྲལ་ཏེ། བྱང་སེམས་སུམ་ཅུ་སོ་གཉིས་ཀྱིས་སྤྱི་བོའི་བར་དུ་གང་བར་བསམ་མོ། ། སྤྱོད་ལམ་གྱི་དུས་སུ་རླུང་གསུམ་ཁ་སྦྱར་བར་བྱ་ཞིང་། མཉམ་གཞག་གི་དུས་སུ་ཉམས་མྱོང་སྐྱེས་པ་དྲན་པར་བྱ་བའམ། སྔར་དབང་གསུམ་པའི་དུས་སུ་ཉམས་མྱོང་སྐྱེས་པ་ཡོད་ན་དེའི་རྒྱུན་དྲན་པར་བྱའོ། ། རླུང་དང་བྱང་སེམས་ཐམས་ཅད་དབུ་མར་ཚུད་པར་འགྱུར་རོ༑ ༑དཔལ་ནཱ་རོ་ཏ་པའི་མན་ངག་རྩ་གསུམ་ལ་བརྟེན་པའི་ཙཎྜཱ་ལཱིའོ། ། ས་མཱཔྟ་མི་ཐི། །  ། །༈  ན་མོ་གུ་ར་ཝེ། རྡོ་རྗེ་སྐྱིལ་ཀྲུང་ལག་པ་མཉམ་གཞག་སོགས་དང་། སྔགས་དྲན་པ་སྔར་དང་འདྲ། སྟོང་པའི་ངང་ལས་དགྱེས་པ་རྡོ་རྗེ་ཡབ་ཡུམ་གྱི་སྐུར་སྐྱེད་དེ། པདྨ་དང་ཉི་མ་དང་རོའི་སྙིང་གར་གནས་པ། གཡས་རྡོ་རྗེ་གཡོན་ཐོད་པ་རྡོ་རྗེས་མཚན་པ། ཡུམ་གྱི་གྲི་གུག་ཐོད་པ་ཅན། གཉིས་ཀའང་ཕྱག་རྒྱ་ལྔས་བརྒྱན་པ། མི་བསྐྱོད་པས་དབུར་བརྒྱན་པའི་ཡབ་ཀྱི་ཐུགས་ཀར་ཧཱུྃ། ཡུམ་གྱི་ལྟེ་བར་ཨཾ་བསམ་ལ་སྙོམས་པར་ཞུགས་པས། བདེ་བའི་སྟོབས་ཀྱིས་ཨཾ་ནོར་བུར་སོང་། ཧཱུྃ་ཡང་ནོར་བུར་སོང་སྟེ། ཡི་གེ་གཉིས་འོད་དུ་ཞུ་བ་ལས། ཡབ་ཡུམ་གཉིས་ཀྱང་འོད་དུ་ཞུ་སྟེ། མར་མེ་གསལ་བ་ལྟར་བསམས་ལ་མཐར་མི་དམིགས་པར་བྱའོ། ། མི་དམིགས་པ་དེ་ཉིད་སྔོན་ཉམས་སུ་མྱོང་བ་དེ་ལྟ་བུའི་བདེ་བ་ཆེན་པོ༑ ཁམས་གསུམ་པོ་ཐམས་ཅད་སྣང་བ་མེད་ལ། བདེ་བའི་རང་བཞིན་དུ་བྱས་ཏེ་བསྒོམ་མོ། ། དེ་ལྟར་རྟག་ཏུ་བསྒོམས་ན་ལུས་དྭངས་པར་སོང་སྟེ་སངས་རྒྱས་སུ་འགྱུར་རོ། ། ནོར་བུར་ཕྱིན་པའི་དུས་བདེ་བ་མྱོང་བ་ནི་ཤེས་རབ་ཡེ་ཤེས་སོ།  ། ཕྱིས་བླ་མས་ཉམས་མྱོང་དེ།  བདེ་ཆེན་མཚོན་བྱེད་ཡིན་ནོ། ། ཞེས་ངོ་སྤྲད་པ་ནི། བཞི་པ་ཡིན་ཟེར། ཡང་ན་དེ་ངོ་སྤྲོད་དང་བཅས་པ་ཤེས་རབ་ཡེ་ཤེས་ཕྱིས་བསྙེན་བཀུར་བྱས་ཏེ། བླ་མས་སྔོན་མྱོང་བ་དེ་ལུས་ཐམས་ཅད་དུ་བདེ་བས་གང་བར་བྱས་ཏེ། བསྒོམས་ནས་མཐར་ཏྲི་དྷཱ་རུ་བདེ་བ་བསྒོམ་ཞིང་སྐྱེས་པ་ནི་བཞི་པའོ།  ། ཐམས་ཅད་སེམས་སུ་བསྡུ་བྱས་ལ། ། སེམས་ནི་གང་དུའང་མི་རྟོག་གོ ། ཧེ་བཛྲའི་མན་ངག སཾ་བ་ར་དང་ཡང་ཐུན་མོང་ངོ་། ། ཨི་ཐི། །   ། །༈  ཨོཾ་སྭསྟི། འདོད་ཁམས་ཀྱི་སེམས་ཅན་ཕལ་ཆེ་བ་མངལ་ནས་སྐྱེ་བས༑  མོ་ནི་ཕ་ལ་ཆགས་མ་ལ་སྡང་། ཕོ་ནི་དེ་ལས་བཟློག་པར་རོ། ། དེ་ལྟར་སེམས་ཅན་ཀུན་གྱི་དེ་ཉིད་མ་རྟོགས་པར་ཆགས་པས་བཅིངས་ལ། དེ་ཉིད་ཤེས་ན་ལམ་དུ་འགྱུར་ཏེ། འཁྱུད་པ་དང་ཙུམྦ་དང་། དབང་པོ་སྦྱོར་ཙམ་ན་ཕྱིའི་དོན་ལོག ནོར་བུའི་རྩ་བར་ཕེབས་ཙམ་ན། དེས་སེམས་སུ་ཤེས། རྐེད་པར་སླེབ་ཙམ་ན་སྒྱུ་མ། རྩེ་མོར་ཕེབས་ཙམ་ན་རབ་ཏུ་མི་གནས་པར་ཤེས་ཏེ། དེ་ལྟར་སེམས་ཅན་ཀུན་ལ་འབྱུང་ཡང་ངོ་མ་ཤེས་པས། ཕྱིན་ཅི་ལོག་ཏུ་ཞེན་པས་འཆིང་བའི་རྒྱུར་འགྱུར་རོ། ། སྔགས་པ་ལ། བླ་མ་རྣམས་ཀྱིས་ངོ་ཤེས་པར་མཛད་པ་དང་༑  ཆོས་ལྔས་རྟོགས་པར་བྱས་པས། དེ་ཉིད་ཀྱིས་གྲོལ་ཏེ། ཧེ་བཛྲ་ལས། ཇི་ལྟར་འཚེད་པས་ཚིག་པ་ལ། ། མེ་ཡིས་ཡང་ནི་གདུང་བར་བྱ། ། ཞེས་བྱ་བ་ལ་སོགས་པ་གསུངས་སོ། ། ཨི་ཐི། །  ། །༈  རྗེ་བཙུན་རྡོ་རྗེ་རྣལ་འབྱོར་མ་ལ་ཕྱག་འཚལ་ལོ། ། རྗེ་བཙུན་མ་བསྒྲུབ་པར་འདོད་པའི་རྣལ་འབྱོར་པས། དམ་ཚིག་དང་རྗེས་སུ་མཐུན་པའི་ཡོ་བྱད་མ་ཚང་བའམ།  དམ་ཚིག་གི་ཉེས་པ་བྱུང་ན།  དེའི་སྐྱོན་བསལ་བའི་ཕྱིར། དང་པོར་སྦྲང་རྩི།  མར།  ཏིལ་ནག་པོ་གསུམ་བསྲེས་ལ།  སྡིག་པའི་གཟུགས་གསུམ་ལ་སོགས་པ་ཅི་རིགས་བྱ། དེ་ནས་སྲོད་ཀྱི་དུས་སུ་སྣོད་ཤིན་ཏུ་གཙང་མར༑  མར་དཀར་པོ་བཞུ་ལ། རས་དཀར་པོ་དྲི་མ་མེད་པའི་སྡོང་བུ་ལ་མེ་སྦར་ཏེ། དེ་ཆང་གིས་བྱུགས་པའི་ཆོས་འབྱུང་གྲུ་གསུམ་གྱི་སྟེང་དུ་བཞག དེ་ནས་རང་ཉིད་རྣལ་འབྱོར་རྫོགས་པར་བསྒོམས་ལ། སྙིང་གར་སེམས་ཀྱི་རྟེན་ཧཱུྃ་གནས་པ་ལས། ཀཾ་ནག་པོའི་ཕྲེང་བ་ཀྲིག་ཀྲིག་བྱུང་བ། གཟུགས་བརྙན་ལ་བསྟིམ་པ་སྟེ། ཐོག་མེད་ནས་བསགས་པའི་སྡིག་སྒྲིབ་དང་། དམ་ཚིག་གི་ཉེས་པའི་ངོ་བོར་དྲན་པར་བྱ༑  དེ་ནས་མར་མེ་དེ་རྗེ་བཙུན་མ།  རང་གང་བྱེད་དུ་སྐད་ཅིག་གིས་མོས། གཡོན་པའི་མཐེབ་མཛུབ་གཉིས་ཀྱིས། སྡིག་པའི་གཟུགས་དེའི་མགོ་བོ་ནས་དུམ་བུ་དུམ་བུར་བཅད་ཅིང་། རྗེ་བཙུན་མའི་ཞལ་དུ་དབུལ་བར་དམིགས་ལ། སྔགས་རེ་བརྗོད་ཅིང་བསྲེག དེ་ལྟར་རྫས་ཟད་ཟད་བྱ། རྫས་ཟད་ཀྱང་མར་མེ་མ་མནལ་ན༑ དེའི་བར་དུ་བསྒོམ་བཟླས་བྱ། ནངས་པར་ཀོང་བུའི་ནང་གི་རྫས་ཀྱི་ཐལ་བ་རྣམས་ཆུ་བོར་དོར། ཀོང་བུ་ཕྱིས་ལ། ཡང་སྔར་བཞིན་བྱ། མཚན་མ་བཟང་པོ་བྱུང་བྱུང་བྱའོ། ། དཔལ་ལྡན་རི་ཁྲོད་ཞལ་གྱི་གསུང་ངག སྒྲུབ་པ་པོ་ལ་ཕན་པར་བྱེད་པའོ། ། རི་ཁྲོད་པ། མེ་ཏྲཱི་པ། རྒྱ་གར་ཕྱག་ན། ཧང་ངུ་དཀར་པོ། བླ་མ་ལོ་ཆུང་ལེགས་པའི་ཤེས་རབ། བླ་མ་ཨ་སེང་། བླ་མ་ས་སྐྱ་པའོ། །  ། །༈  ཁྱད་པར་དུ་དབང་གི་སྦྱིན་སྲེག་བྱེད་པར་འདོད་ན། ས་ཕྱོགས་དབེན་པར་ཆང་དང་བདུད་རྩིས་མཎྜལ་བྱུགས་ལ། དེར་ལི་ཁྲི་ལ་སོགས་པས་ཐབ་གྲུ་གསུམ་དམར་པོ་བྱ། དེར་ཤིང་གང་རྙེད་བརྩིགས། དེ་ནས་ཀཎྜ་ཀ་རི། མེ་ཏོག་དམར་པོ།  ལན་ཚྭ་དང་།  བུ་རམ་བསྲེས་པའི་རི་ལུ་སྲན་མ་ཙམ་པ་བྱ། གཡས་སུ་གཏོར་མ་དམར་པོ་ཁ་དོག་བསྒྱུར་ལ་བཞག རང་གི་མདུན་དུ་མཎྜལ་དམར་པོར་བྱུགས་པ་ལ། མེ་ཏོག་ཚོམ་བུ་ལྔ་དགྲམ། ཉི་མ་ཕྱེད་དྲང་པོར་གྱུར་པ་ན༑ ལྷའི་བསྒོམ་བཟླས་སྔོན་དུ་སོང་བས་ལྷག་པའི་ལྷའི་སྙིང་པོའི་མཐར། ཆེ་གེ་མོ་ཝ་ཤ་མ་ན་ཡ་ཧྲཱིཿཛཿ ཞེས་ཅུང་ཟད་བཟླས།  དེ་ནས་ཐབ་ཏུ་མེ་སྦར་ལ། བསྲེག་རྫས་གསུམ་པོ་རིམ་པ་བཞིན་མ་ནོར་བར་སྔར་གྱི་སྔགས་དེས། སྔགས་རེས་རྫས་རེས་མོས་སུ་ཇི་སྲིད་རྫས་ཟད་ཟད་བསྲེག་ག ། སྦྱིན་སྲེག་འདི་ཞག་ཉེར་གཅིག་རྫོགས་པར་བྱ། སྒྲུབ་པའི་དུས་འདིར་ཁ་ཟས་མང་པོ་སྟེར་བ་བྱུང་ན་མྱུར་དུ་འགྲུབ་པ་ཡིན་ནོ། ། གཏོར་མ་ལ་བསྔོ་བ་མེད་དེ་འབུལ་ལོ། ། སྤོགས་ཆོག་ལན་གསུམ་གྱིས་མི་འགྲུབ་མི་སྲིད་དོ། ། དབང་གི་སྦྱིན་སྲེག་མདོར་བསྡུས། བླ་མ་ལོ་ཆུང་གི་མན་ངག་གོ ། ཨི་ཐི། །  ། །༈  ཞི་བའི་སྦྱིན་སྲེག་མདོར་བསྡུས་ནི། ས་ཕྱོགས་དེ་དྲི་ཞིམ་པོའི་ཆུས་སྐྱང་ནུལ་བྱ། དེར་རེ་ཁ་དཀར་པོས་ཁྲུ་གང་བསྐོར། ཞི་བའི་ཤིང་ངམ། བ་ལང་གི་ལྕི་བ་སྲོག་ཆགས་མེད་པ་ལ། རྩྭ་ལ་སོགས་པས་མེ་སྦར་ཏེ། མདུན་དུ་ཏིལ་ནག་པོ་བཞག་ལ། རང་ལྷའི་རྣལ་འབྱོར་སྐད་ཅིག་གིས་བསྒོམས་ལ། ལྷག་པའི་ལྷའི་སྙིང་པོའི་མཐར། སརྦ་པཱ་པཾ་ཤཱནྟིཾ་ཀུ་རུ་ཧཱུྃ་སྭཱ་ཧཱ། ཞེས་པ་ཤམ་བུར་བཏགས་ཏེ་ཏིལ་མེ་ལ་བསྲེག གྲངས་བཟུང་། བསྲེག་རྫས་ཟད་པ་དང་། སྟན་དེ་ལས་མ་ལངས་པར། སྙིང་པོ་ཅི་ནུས་གཅིག་བཟླས། དེ་མ་ཐག་ཏུ་ཐལ་བ་ཆུ་བོར་དོར། རྨི་ལྟས་སུ་ཁྲག་སྐྱུགས་པ། འཁྲུ་བ། སྣ་ཁྲག་མང་དུ་བྱུང་བ། ཁྲུས་བྱེད་པ། ལུས་ལས་སྲོག་ཆགས་འཐོན་པ་ལ་སོགས་པ་སྡིག་པ་དག་པའི་རྟགས་དུ་མ་འབྱུང་ངོ་། ། དུས་ལ་ངེས་པ་མེད། འདི་བྱས་ན་ཡིད་ཆེས་ཁྱད་པར་ཅན་སྐྱེའོ།  ། ཨི་ཐི། །  ། །༈  རྒྱས་པ་ལ། ཚེའམ་ལོངས་སྤྱོད་རྒྱས་པར་འདོད་ན། ཐབ་ལ་ངེས་པ་མེད། མེ་གང་ཡང་རུང་བ་ལ་བཏུབ། ལྷག་པའི་ལྷའི་སྙིང་པོའི་མཐར། ལས་ཀྱི་ཤམ་བུ་སོ་སོར་གདགས་ཏེ། ཨཱ་ཡུཿཔུཥྟིཾ་ཀུ་རུ་ཨོཾ། དྷཱ་ན་པུཥྟིཾཀུ་རུ། པུཎྱ་པུཥྟིཾ་ཀུ་རུ་ཨོཾ་ཞེས་པས། དང་པོ་ལ་དཱུར་བའི་མྱུ་གུ། གཉིས་པ་ལ་འབྲས། སོ་བ་མ་ཉམས་པ་བསྲེག ། ཕྱི་ནས་བཟླས་པ་བྱ་བ་ལ་སོགས་པ་གོང་དང་འདྲའོ། ། དེ་དག་ཀྱང་རྒྱུད་ལས། ཏིལ་ནག་པོ་ཡི་སྦྱིན་སྲེག་གིས། ། སྡིག་པ་ཐམས་ཅད་ཞི་བར་བྱེད།  ། དཱུར་བའི་མྱུ་གུའི་སྦྱིན་སྲེག་གིས། ། ཚེ་ཡི་རིག་པ་འཛིན་པར་བྱེད། ། སོ་བ་དག་གི་སྦྱིན་སྲེག་གིས། ། ནོར་གྱི་འབྱོར་པ་ཕུན་སུམ་ཚོགས། ། ཞེས་སོ། ། ཨཱ་ཡུརྡཱ་ཏེ་པུཥྟིཾ་ཀུ་རུ་སྭཱ་ཧཱ།  ཚེའིའོ། ། དྷཱ་ན་པུཥྟིཾ་སྭཱ་ཧཱ། ལོངས་སྤྱོད་ཀྱིའོ། ། བླ་མ་དྷ་བྱང་ཆུབ་སེམས་དཔས་གནང་བའོ། ། འདིའི་བརྒྱུད་པ་ནི། རྡོ་རྗེ་འཆང་། ཛེ་ཏཱ་རི། རྡོ་རྗེ་གདན་པ་ཆེ་བ། བླ་མ་དྷ། བླ་མ་བ་རི་བ། བླ་མ་ཨ། བླ་མའོ། ། ཨི་ཐི། །  ། །༈ གཞན་ཡང་། སྣ་ཚོགས་པའི་སྦྱིན་སྲེག་ནི། ས་བདག་གི་གདོན་གནོད་ན། མར་དང་། ཏིལ་དང་། འབྲས་ཡོས་གསུམ་གྱི་སྦྱིན་སྲེག་བྱ། ནད་གློ་བུར་བ་བྱུང་ན། མར་དང་བྲ་བོ་བསྲེས་པའི་སྦྱིན་སྲེག་བྱ། སྲིན་པོའི་གདོན་གནོད་ན༑ ཤ་སྣ་ཚོགས་མར་དང་བསྲེས་པའི་སྦྱིན་སྲེག་བྱ། བུད་མེད་ཀྱི་གདོན་གྱིས། བྱིང་བ་ལ་སོགས་པར་གྱུར་ན། ཁྲག་སྣ་ཚོགས་བསྐམས་པ་མར་དང་ལྡན་པའི་སྦྱིན་སྲེག་བྱ།  གདོན་སྣ་ཚོགས་གནོད་ན། སྦང་མ་དང་། ལོ་མ་དང་། འབྲུ་སྣ་ཚོགས་དང་། ཚྭ་དང་། མར་བསྲེས་ཏེ་སྦྱིན་སྲེག་བྱ། རྟག་ཏུ་འདྲེས་གནོད་ན་རང་གི་གོས་ཀྱི་དུམ་བུ་དང་། མར་བསྲེས་པའི་སྦྱིན་སྲེག་བྱ། འདི་དག་ནི་མེ་གང་ཡང་རུང་བ་ལ་བྱས་པས་བཏུབ་སྟེ། ལན་བདུན་བདུན་གྱིས་འགྲུབ་པར་འགྱུར་རོ།  ། ཇོ་བོ་རྗེ་ལྷ་ཅིག་ལས་བརྒྱུད་པའོ། ། སློབ་དཔོན་ཆེན་པོ་ཨིནྟྲ་བྷཱུ་ཏིའི་མན་ངག བྱ་བ་བཏང་བའི་སེམས་བཞིན་དུ། ། ཇི་ལྟར་གནས་པ་དེ་ལྟར་གཞག ། ཅེས་པ་སྟེ། བྱ་བ་བཏང་བའི་སེམས་བཞིན་ཞེས་པ་ནི། ལུས་ངག་ཡིད་གསུམ་གྱི་ལས་སྔར་ཟིན་པ་རྣམས་བོར། ཕྱིས་འབྱུང་བ་ལ་མ་ཞུགས་པའི་བར་དེར། རྩོལ་བ་མེད་པར༑ རང་རྡོལ་གྱི་ཡེ་ཤེས་རྟོག་པ་མེད་པ